Guðmundur Ingi Guðbrandsson , umhverfis - og auðlindaráðherra , hefur skipað stýrihóp til að vinna að nýrri stefnumótun og framkvæmdaáætlun fyrir líffræðilega fjölbreytni hér á landi . Núverandi stefna Íslands um líffræðilega fjölbreytni er frá árinu 2008 en talsverð þróun hefur orðið síðan sem kallar á endurskoðun hennar . Má þar sérstaklega nefna ýmsar endurbætur í löggjöf , aðra opinbera stefnumótun og breyttar alþjóðlegar áherslur s.s. með tilkomu Heimsmarkmiðanna , Parísarsamkomulagsins og þróun hugmynda um hringrásarhagkerfið . Líffræðileg fjölbreytni ( e : biodiversity ) vísar til fjölbreytileika í lífríkinu . Lífríkið er einnig mikilvægur þáttur íslenskrar náttúru og um leið hluti náttúruauðlinda sem leggja grunn að velsæld í landinu . Líffræðileg fjölbreytni landsins hefur raskast mikið í aldanna rás og er endurheimt landgæða mikilvægt verkefni stjórnvalda . Í stefnumótun Íslands á þessu sviði þarf því m.a. að leggja áherslu á verndun líffræðilegrar fjölbreytni , sjálfbæra nýtingu auðlinda lífríkisins og svo endurheimt þess sem raskað hefur verið s.s. vistkerfa , búsvæða og tegunda . Ísland gerðist aðili að samningi Sameinuðu þjóðanna um líffræðilega fjölbreytni ( CBD ) árið 1994 , en markmið hans eru m.a. að stuðla að vernd líffræðilegar fjölbreytni og sjálfbærri nýtingu hennar . Málefni líffræðilegrar fjölbreytni verða mikið til umfjöllunar á alþjóðlegum vettvangi í ár . Í október verður haldið í Kína aðildarríkjaþing samningsins um líffræðilega fjölbreytni , þar sem samþykkja á nýja alþjóðlega stefnu fyrir líffræðilega fjölbreytni heimsins . Það fer því vel á því að hefja vinnu við endurskoðun þessarar stefnu hér á landi á sama tíma og nýjar alþjóðlegar áherslur eru að þróast og mótast . Líffræðilegri fjölbreytni hefur hnignað verulega á alþjóðavísu undanfarin ár . Vísindamenn telja að ein milljón dýra - og plöntutegunda séu nú í útrýmingarhættu í heiminum ef ekkert verður að gert en niðurstöður þeirra voru kynntar á síðasta ári á vegum samnings Sameinuðu þjóðanna um líffræðilega fjölbreytni . Stýrihópurinn er þannig skipaður : Jón Geir Pétursson , formaður , umhverfis - og auðlindaráðuneyti , Sigurður Á. Þráinsson , sérfræðingur í umhverfis - og auðlindaráðuneyti , Hafdís Hanna Ægisdóttur , forstöðumaður Landgræðsluskólans , skipuð án tilnefningar , Tómas Grétar Gunnarsson , forstöðumaður Rannsóknarseturs Háskóla Íslands , skipaður án tilnefningar , Ásta Einarsdóttir , sérfræðingur , tilnefnd af atvinnuvega - og nýsköpunarráðuneyti , Elín Ragnheiður Guðnadóttir , sérfræðingur , tilnefnd af atvinnuvega - og nýsköpunarráðuneyti , Áslaug Dóra Eyjólfsdóttir , sérfræðingur , tilnefnd af mennta - og menningarmálaráðuneyti , Rögnvaldur Gunnar Gunnarsson , lögfræðingur , tilnefndur af heilbrigðisráðuneyti . Stýrihópurinn mun hafa samráð við fulltrúa ýmissa aðila , m.a. stofnana , félagasamtaka og hagsmunaaðila sem málið varðar .